MEMORANDUM  O POROZUMENÍ
medzi Európskym spoločenstvom a Slovenskou republikou o účasti Slovenska v programe Spoločenstva ”Finančný nástroj pre životné prostredie (LIFE)”.

EURÓPSKA KOMISIA, ďalej len ”Komisia” v mene Európskeho spoločenstva,

na jednej strane a

VLÁDA SLOVENSKEJ REPUBLIKY, ďalej len “Slovensko”,

na strane druhej

Keďže
(1)	Finančný nástroj pre životné prostredie (LIFE) bol ustanovený nariadením Rady č. 1655/2000 (ES) Európskeho parlamentu a Rady zo 17. júla 2000 týkajúcim sa Finančného nástroja pre životné prostredie (LIFE),
(2)	Rozhodnutie č. 1/2002 Asociačnej rady medzi Európskymi spoločenstvami a ich členskými štátmi na jednej strane a Slovenskou republikou na strane druhej z 18. februára 2002 stanovuje všeobecné zásady účasti Slovenska v programoch Spoločenstva a ponecháva Komisiu a príslušné orgány Slovenska, aby určili konkrétne podmienky, vrátane finančných príspevkov so zreteľom na účasť v každom jednotlivom programe.

SA DOHODLI TAKTO:

Článok 1

Program

Slovensko sa bude podieľať na Finančnom nástroji pre životné prostredie (LIFE), (ďalej len “LIFE”), v súlade s podmienkami ustanovenými Rozhodnutím č 1/2002 Asociačnej rady medzi Európskymi spoločenstvami a ich členskými štátmi na jednej strane a Slovenskou republikou na strane druhej z 18. februára 2002, ktorým sa prijali všeobecné podmienky pre účasť Slovenska v programoch Spoločenstva a za podmienok uvedených v článku 2 – 4 tohto Memoranda o porozumení.

Článok 2

Podmienky týkajúce sa účasti v LIFE

Slovensko sa bude podieľať na LIFE v súlade s cieľmi, kritériami, postupmi a termínmi ustanovenými v nariadení č. 1655/2000 (ES) Európskeho parlamentu a Rady zo 17. júla 2000 a za nasledovných podmienok a časového rozpisu:

-	Účasť Slovenska sa bude vzťahovať na tretiu fázu LIFE začínajúcu rozpočtovým rokom 2003. Preto budú ako oprávnené na hodnotenie považované relevantné návrhy zaslané Slovenskom Komisii do 31. októbra 2002 pre LIFE-nature a do 30. novembra 2002 pre LIFE-environment.
-	Bez toho, aby boli dotknuté postupy uvedené v článku 3 odseku 7 a v článku 11 nariadenia (ES) č. 1655/2000 budú zástupcovia Slovenska pôsobiť ako pozorovatelia vo výboroch pre oblasti, v ktorých sú zainteresovaní. Výbory sa v čase hlasovania zídu bez účasti zástupcov Slovenska.   
Podmienky týkajúce sa predkladania, hodnotenia a výberu prihlášok oprávnených inštitúcií, organizácií a jednotlivcov zo Slovenska budú rovnaké ako podmienky vzťahujúce sa na oprávnené inštitúcie, organizácie a jednotlivcov členských štátov Európskej únie.
Komisia pri vymenovaní nezávislých expertov podľa relevantných ustanovení nariadenia (ES) č. 1655/2000 môže zvážiť účasť slovenských expertov pri vyhodnocovaní projektov.
Za účasť v LIFE zaplatí Slovensko každý rok finančný príspevok do celkového rozpočtu Európskej únie v súlade s Článkom 3 nižšie. V prípade potreby a pri zohľadnení rozvoja LIFE alebo vývoja absorpčnej kapacity Slovenska sa tento príspevok môže písomne upraviť spoločným súhlasom strán, aby sa predišlo rozpočtovej nerovnováhe pri implementácii LIFE.
Finančný príspevok Slovenska súvisiaci s jeho účasťou v LIFE a jeho implementácie bude súčasťou sumy určovanej každý rok v rámci celkového rozpočte Európskej únie na záväzné položky, aby sa splnili finančné záväzky vychádzajúce z rozličných foriem opatrení potrebných na výkon, riadenie a zabezpečenie tohto finančného nástroja. 
Členské štáty Spoločenstva a Slovensko vyvinú maximálne úsilie v rámci existujúcich predpisov, aby umožnili slobodný pohyb a pobyt expertov a iných oprávnených osôb na Slovensku a v členských štátoch Spoločenstva za účelom účasti na činnostiach podľa tohto memoranda.
Činnosti, na ktoré sa toto memorandum vzťahuje, budú na Slovensku oslobodené od nepriamych daní, ciel, zákazov a obmedzení  dovozu a vývozu, v súvislosti s tovarmi a službami plánovaných na použitie v rámci týchto činností. 
Jeden z úradných jazykov Spoločenstva sa bude používať na postupy týkajúce sa žiadostí, zmlúv a správ, ako aj na ďalšie relevantné administratívne aspekty LIFE.
Spoločenstvo a Slovensko môžu ukončiť činnosti podľa tohto memoranda kedykoľvek po dvanástich mesiacoch od písomného vypovedania. Projekty a činnosti prebiehajúce v čase ukončenia memoranda budú pokračovať až do svojho ukončenia za podmienok ustanovených v príslušných zmluvách.
Článok 3
Finančný príspevok
Pravidlá vzťahujúce sa na finančný príspevok Slovenska sú uvedené v prílohe I.
Časť finančného príspevku  môže byť financovaná relevantným nástrojom vonkajšej pomoci Spoločenstva (PHARE), ak o to Slovensko požiada.
Výpočet členského poplatku je uvedený v prílohe II.
Článok 4
Podávanie správ a vyhodnotenie
Bez vplyvu na povinnosti Komisie a Dvora audítorov Európskych spoločenstiev ohľadom monitoringu a vyhodnocovania LIFE, účasť Slovenska bude sústavne monitorovaná Komisiou a Slovenskom na báze partnerstva. Slovensko bude zasielať relevantné správy a zúčastní sa ďalších špecifických činností, ktoré v tomto kontexte zabezpečuje Spoločenstvo.
V súlade s finančnými nariadeniami Spoločenstva budú zmluvné podmienky dohodnuté so slovenskými subjektami zabezpečovať, že kontroly a audity bude vykonávať Komisia a Dvor audítorov, alebo sa budú vykonávať pod ich vedením. Čo sa týka finančných auditov, môžu sa vykonávať za účelom kontroly príjmov a výdavkov týchto subjektov vo vzťahu k zmluvným záväzkom voči Spoločenstvu. V zmysle spolupráce a spoločného záujmu budú príslušné slovenské úrady poskytovať takú vhodnú a prijateľnú pomoc, aká bude potrebná alebo užitočná pre vykonávanie týchto kontrol a auditov.

Článok 5
Záverečné ustanovenia
Toto memorandum o porozumení sa bude uplatňovať po dobu trvania LIFE. Ak by sa však Európske spoločenstvo rozhodlo predĺžiť trvanie LIFE bez závažnejšej zmeny, platnosť memoranda sa tiež rozšíri v zodpovedajúcej miere a automaticky, ak ho žiadna zo strán nevypovie.
Prílohy tvoria neoddeliteľnú súčasť tohto memoranda o porozumení.
Toto memorandum o porozumení sa môže zmeniť len písomne po dohode oboch strán.
Toto memorandum o porozumení nadobudne platnosť dňom podpisu oboma stranami.

V .....									V .....	
dňa ....									dňa ....

Za vládu Slovenskej republiky				Za Komisiu 
v mene Európskeho  spoločenstva

László Miklós							Margot Wallström
Minister životného prostredia					Členka Komisie 
Slovenskej republiky						pre životné prostredie 

Príloha I
Pravidlá pre finančný príspevok Slovenska k Finančnému nástroju 
pre životné prostredie (LIFE).
(1)	Finančný príspevok, ktorý má Slovensko zaplatiť do všeobecného rozpočtu Európskej únie na účasť v LIFE bude 570 000 € na rok 2003 a každý ďalší rozpočtový rok až do vstupu Slovenska do EÚ.
(2)	Príspevok Slovenska bude pokrývať náklady týkajúce sa spolufinancovania LIFE projektov ako aj náklady administratívnej povahy odhadované vo výške 28 500 € ročne.
(3)	Cestovné náklady a diéty zástupcov a expertov zo Slovenska, ktorí sa zúčastnia ako pozorovatelia na práci Výboru uvedeného v nariadení (ES) č. 1655/2000, článok 11 alebo iných schôdzí týkajúcich sa implementácie LIFE, budú uhradené Komisiou na rovnakom základe a v súlade s postupmi platnými v súčasnosti pre mimovládnych expertov členských štátov Európskej únie.
(4)	Finančné nariadenie vzťahujúce sa na celkový rozpočet Európskej únie sa bude uplatňovať aj na manažment príspevku Slovenska.
(5)	Keď začne platiť toto memorandum a začiatkom každého ďalšieho rozpočtového roku zašle Komisia Slovensku výzvu na zaplatenie vo výške príspevku na náklady podľa tohto memoranda o porozumení.
(6)	Príspevok bude platený v Euro na bankový účet Komisie vedený v Euro. 
(7)	Slovensko zaplatí svoj príspevok k ročným nákladom v súlade s výzvou na zaplatenie najneskôr tri mesiace odo dňa výzvy. Každé oneskorenie platby príspevku bude mať pre Slovensko za následok vznik úroku z omeškania z neuhradenej čiastky po dátume splatnosti. Úroková sadzba bude stanovená vo výške sadzby určenej Európskou centrálnou bankou pre základné refinančné operácie v Euro ku dňu splatnosti a zvýšenej o 1,5 percentuálneho bodu. V prípade, že je oneskorenie platby také veľké, že môže významne ohroziť implementáciu a riadenie LIFE a v prípade neuskutočnenia platby do 20 dní po zaslaní oficiálnej upomienky Komisie Slovensku, bude účasť Slovenska v LIFE pre príslušný rok pozastavená.

Príloha II
Výpočet členského poplatku pre Slovensko (LIFE III, 2003 – 2004)

Výpočet celkového príspevku pre 13 kandidátskych krajín (CC) (15 M€) je založený na priemernej sume získanej ročne od EÚ CC zúčastňujúcimi sa na LIFE III. Tri faktory, HDP na osobu, rozloha a počet obyvateľov majú rovnaký vplyv na dosiahnuteľnosť financovania projektov.
Zdroj: LIFE útvar
Všeobecný vzorec používaný na finančný príspevok:
15,000,000 x (g/Gx(1/3)+a/Ax(1/3)+p/Px(1/3))
kde:
HDP na osobu 	g  =   HDP na osobu v príslušnej CC
			G =  HDP na osobu v 13 CC 69 575,76 €
Rozloha		a  =  rozloha príslušnej CC
			A =  rozloha 13 CC, 1 866 716 km2
Obyvateľstvo		p  =  počet obyvateľov príslušnej CC
			P  =  počet obyvateľov v 13 CC, 172 876 000 obyv.
Výsledok sa zaokrúhli k najbližším desať tisíc.   
Najvyšší finančný príspevok je stanovený na 2,5 M€
Pre Slovensko:
g = 3,867.222 €
a = 49,035 km^2
p = 5,400,000
Zdroj: Eurostat new Cronos 17/4/2002 čísla pre rok 2000.